Vasgekeer in Antarktika: Reddingspoging duur voort | Maroela Media
'n Video van die Chinese helikopter wat naby aan die skip land, volg onderaan die berig. Passasiers wat al langer as 'n week lank op 'n skip in Antarktika in die ys vasgekeer is, sal na verwagting Donderdag met 'n helikopter na 'n nabygeleë ysbreker geneem word.
Die 74 mense aan boord die Russiese MV Akademik Shokalskiy is al sedert 24 Desember gestrand.
Die helikopter-reddingspoging is die laaste opsie nadat ysbrekers van Frankryk, China en Australië nie deur die 20 km-ysblok kon breek nie.
Die maritieme veiligheidsowerheid in Australië (Amsa) wat die reddingspoging koördineer, het gesê weerstoestande het intussen verbeter en die helikopter kan nou naby aan die skip land.
Die passasiers sal in groepe van 12 met 'n helikopter, wat aan die Chinese ysbreker, Xue Long behoort, vervoer word. Die helikopter sal die passasiers eers na die Chinese ysbreker, Snow Dragon, neem. Hulle sal dan met 'n boot van die Snow Dragon na die Aurora Australis vervoer word.
Amsa sê die eerste vyf 45 minuut lange helikopterritte is vir die passasiers en dan sal die bagasie en toerusting verwyder word.
Die Aurora is minder as 4 km ver van die Snow Dragon af.
"Baie dankie aan die ysbrekers van Australië, China en Frankryk vir al hul harde werk!" het prof. Chris Turney, leier van die ekspedisie, op Twitter gesê.
Volgens Amsa sal die 22 bemanningslede aan boord bly.
Altesaam 26 van die 52 passasiers is toeriste wat 'n kaartjie gekoop het om die ekspedisie, wat Douglas Mawson, 'n ontdekkingsreisiger van Australië, se reis te volg. Mawson het die reis 100 jaar gelede onderneem.
Die skip het verlede maand uit Nieu-Seeland vertrek en sou in Januarie terugkeer. Sy was ongeveer 2 km van die oop see af weg toe sy in die ys vasgekeer is.